  Майя Бывальцева Вотка карысь Пётр Чайковскийлэн музей-юртъерез ужрад туризмъя Russian Event Awards йӧскалык премилэн Приволжск но Урал федерал округъёсъя улосвыл вожвылъяськонлэн финалаз нырысетӥ инты басьтӥз. Со сярысь ивортэ лулчеберетъя ужъюртлэн пресс-службаез. Улосвыл конкурслэн йылпумъян люкетэз 26-27 куарусёнэ Чебоксары карын ортчиз. Удмуртиысь музеез «Туристъёслы ужрадъёс ортчытон понна устоез музей-адӟытон огъет» номинациын пусйизы. Музей-юртъерлэн кивалтӥсезлэн воштӥсез Юлия Конарева вераз, маин синмаськымон луэ музей, кыӵе объектъёс, площадкаос отын вань, малы ӵапак со инты туристъёслы ужрадъёс ортчытон понна тупась луэ П.И. Чайковскийлэн музей-юртъерезлэн пресс-службаезЙӧскалык премилэн улосвыл вожвылъяськоназ 17 улосвылъёсысь 210 ӵектосъёс пыриськизы. Йылпумъян люкетаз 13 улосвылъёсысь 137 ӵектосъёсын тодматӥзы. 24-27 коньывуонэ Нижний Новгородын ужрад туризмъя Russian Event Awards премилэн огъя йӧскалык финалэз ортчоз. Тодэ вайытом, азьвылгес Глазкарысь шаертодонъя музейлэн туризмъя «Сокровища севера Удмуртии» маршрутэз «Маршруты России» нырысетӥ ӧнерлыко огъяросси премиын вормиз.  Тегъёс: Туризм Музей Удмуртия Чайковский Вотка Удмуртиысьтуризм  